Bejaarde vrou op berg geredFoto: Verskaf. ŉ Bejaarde vrou is Maandagmiddag laat van ŉ berg in KwaZulu-Natal gered nadat sy gegly en geval het. Chris Botha, woordvoerder van Netcare 911, het gesê die voorval het omstreeks 16:45 plaasgevind in Shongweni. “Die bejaarde vrou is glo saam met ŉ groep mense teen die berg op om te gaan bid toe sy gegly het op die growwe voetpad en haar enkel beseer het,” het Botha gesê. Volgens Botha moes ŉ noodwerker byna 800 m met ŉ spesiale draagbaar en mediese toerusting teen die berg opklim om die pasiënt te behandel. “Toe die ambulanspersoneel ook teen die berg op is, het hulle die pasiënt op die draagbaar vasgemaak en haar van die berg af gedra,” het Botha gesê. Sy is per ambulans vervoer na ŉ nabygeleë hospitaal vir verdere mediese behandeling.